Ubuntu

Χαρακτηριστικά

Το Ubuntu επικεντρώνεται στη χρηστικότητα, ενώ για εργασίες που απαιτούν δικαιώματα διαχειριστή περιλαμβάνει τη χρήση της εντολής sudo. Η εφαρμογή εγκατάστασης Ubiquity επιτρέπει την εγκατάσταση του Ubuntu στο σκληρό δίσκο από ένα περιβάλλον Live DVD ή Live USB χωρίς να χρειάζεται η επανεκκίνηση του συστήματος για την εγκατάσταση, ενώ η εφαρμογή Wubi επιτρέπει την εγκατάσταση μέσα από περιβάλλον Microsoft Windows, κάνοντας έτσι πιο εύκολη τη μετάβαση στο Linux για τους χρήστες Windows. Σε σύγκριση με μια συνηθισμένη εγκατάσταση, η εγκατάσταση Wubi αντιμετωπίζει κάποιους περιορισμούς. Δεν υποστηρίζεται η αδρανοποίηση (στο Ubuntu) ενώ αν το σύστημα των Windows δεν μπορεί να επανεκκινηθεί μετά από κατάρρευση, ο χρήστης δεν θα μπορεί επίσης να ξεκινήσει το Ubuntu. Τέλος, να σημειωθεί ότι από την έκδοση Ubuntu 14.04 (Απρίλιος 2014) δεν συνίσταται η χρήση του παρόλο που το Wubi συμπεριλαμβάνεται στο μέσο εγκατάστασης (ISO/δίσκος CD/DVD) του Ubuntu για λόγους ευχρηστίας σε περίπτωση που ένας χρήστης Windows χρησιμοποιήσει το μέσο εγκατάστασης σε περιβάλλον Windows.
Το Ubuntu επιπλέον επικεντρώνεται στη προσιτότητα και διεθνοποίηση, για να προσεγγίσει περισσότερους χρήστες. Ακόμα, μια από τις βασικές διαφορές του με άλλες διανομές, όπως το Debian, είναι ότι επιτρέπει την εγκατάσταση πακέτων μη ελεύθερου λογισμικού για ορισμένους ειδικούς σκοπούς, όπως για παράδειγμα οδηγούς υλικού (drivers) για ορισμένα είδη υλικού (hardware) ή codecs για την αναπαραγωγή πολυμέσων. Από την έκδοση 5.04, η κωδικοποίηση UTF-8 είναι η στάνταρ κωδικοποίηση χαρακτήρων. Το προκαθορισμένο περιβάλλον εργασίας αποκαλείται Unity και χαρακτηρίζεται από αποχρώσεις του μαύρου και μωβ.
Εκτός από τα προκαθορισμένα εργαλεία συστήματος και άλλες μικρές εφαρμογές, στο Ubuntu μπορεί κανείς να χρησιμοποιήσει αμέσως μετά την εγκατάσταση, μεταξύ άλλων, τις εφαρμογές: τη σουίτα γραφείου LibreOffice, τον περιηγητή ιστοσελίδων Firefox, το πρόγραμμα μηνυμάτων Empathy, διαχειριστή ηλεκτρονικού τασχυδρομίου Thunderbird, εφαρμογή λήψης και διαμοιρασμού αρχείων με το πρωτόκολλο BitTorrent Transmission καθώς και δεκάδες μικρά παιχνίδια χαρτιών και παζλ είναι προεγκατεστημένα, συμπεριλαμβανόμενων των παιχνιδιών Sudoku και σκάκι. 
Το Ubuntu έχει προρυθμισμένα όλες τις θύρες επικοινωνίας κλειστές προσθέτοντας μεγαλύτερη ασφάλεια, μερικοί όμως χρήστες προτιμούν τη χρήση κάποιου τείχους προστασίας (Firewall) για να παρακολουθούν τις εισερχόμενες και εξερχόμενες συνδέσεις.
Τα αποθετήρια του Ubuntu προσφέρουν μια πλήρη σειρά από χιλιάδες εφαρμογές που προσφέρονται δωρεάν, αλλά δεν μπορούν όλες να χωρέσουν σε ένα DVD. Το live DVD επιτρέπει στους χρήστες να δουν εάν το σύστημά τους είναι συμβατό πριν προχωρήσουν στην εγκατάσταση. Στις πρώτες εκδόσεις του Ubuntu τα cd εγκατάστασης αποστέλλονταν δωρεάν σε όποιον το ζητούσε αλλά πλέον είναι διαθέσιμα για μεταφόρτωση μόνο μέσω τις επίσημης ιστοσελίδας. Το Ubuntu live DVD χρειάζεται το ελάχιστο των 512ΜΒ RAM, και για την εγκατάσταση στο σκληρό δίσκο χρειάζεται 5Gb ελεύθερο χώρο. Επίσης είναι διαθέσιμη για μεταφόρτωση μία εναλλακτική έκδοση που χρησιμοποιεί τον debian installer σε λειτουργία κειμένου (text mode) και στοχεύει σε χρήστες με μικρότερες απαιτήσεις συστήματος, κατασκευαστές συστημάτων με προεγκατεστημένο το Ubuntu, και για περίπλοκα διαμερίσματα σκληρού δίσκου περιλαμβάνοντας τη χρήση του LVM.

Απαιτήσεις Συστήματος

Η τελευταία έκδοση του Ubuntu υποστηρίζει επίσημα τις αρχιτεκτονικές Intel x86 και AMD64 στην έκδοση Desktop και αρχιτεκτονικές Intel x86, AMD64 and SPARC στην έκδοση Server.
Υπάρχουν ακόμη εκδόσεις για PowerPC, IA-64 (Itanium) και PlayStation 3.